LV Eiropas Savienības Oficiālais Vēstnesis L 266/32

KOMISIJAS REGULA (EK) Nr. 1653/2005

(2005. gada 10. oktobris),

ar ko atver tarifu kvotas un paredz nodokļus, kuri šajās tarifu kvotās piemērojami dažu Alžīrijas izcelsmes apstrādātu lauksaimniecības produktu importam Eiropas Kopienā

EIROPAS KOPIENU KOMISIJA,

ņemot vērā Eiropas Kopienas dibināšanas līgumu,

ņemot vērā Padomes 1993. gada 6. decembra Regulu (EK) Nr. 3448/93, ar ko nosaka tirdzniecības režīmu, kurš piemērojams dažām lauksaimniecības produktu pārstrādē iegūtām precēm (1), un jo īpaši tās 7. panta 2. punktu,

tā kā:

(1) Ar 2005. gada 18. jūlija lēmumu (2) Padome apstiprināja Eiropas un Vidusjūras reģiona valstu nolīgumu, ar ko izveido asociāciju starp Eiropas Kopienu un tās dalībvalstīm, no vienas puses, un Alžīrijas Tautas Demokrātisko Republiku, no otras puses, turpmāk tekstā “nolīgums”.

(2) Nolīgumā izklāstītie tirdzniecības noteikumi paredz savstarpēju koncesiju piemērošanu attiecībā uz ievedmuitas nodokļiem par dažiem apstrādātiem lauksaimniecības produktiem. Kopienas koncesijas var izpausties kā ievešana bez muitas nodokļa saskaņā ar gada tarifu kvotām.

(3) Šajā nolīgumā paredzētās tarifu kvotas Alžīrijas izcelsmes apstrādātu lauksaimniecības produktu ievešanai ir ikgadējas un jāpiemēro nenoteiktu laika posmu. Tās jāatver 2005. gadam un nākamajiem gadiem.

(4) Jauno tarifu kvotu apjomi 2005. gadam jāaprēķina proporcionāli nolīgumā norādītajiem pamatapjomiem, proporcionāli tā gada daļai, kas pagājusi līdz nolīguma piemērošanas dienai.

(5) Komisijas 1993. gada 2. jūlija Regulā (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (3), ir paredzēti noteikumi tarifu kvotu pārvaldībai, ievērojot muitas deklarāciju datējumu hronoloģisko secību. Ar šo regulu atklātās tarifu kvotas jāpārvalda saskaņā ar minētajiem noteikumiem.

(6) Minētais nolīgums ir spēkā no 2005. gada 1. septembra, tāpēc šī regula jāpiemēro no tās pašas dienas un tādēļ tai jāstājas spēkā, tiklīdz kā iespējams.

(7) Šajā regulā paredzētie pasākumi ir saskaņā atzinumu, ko sniegusi Pārvaldības komiteja, kas nodarbojas ar horizontālajiem jautājumiem par Līguma I pielikumā neuzskaitītu apstrādātu lauksaimniecības produktu tirdzniecību,

IR PIEŅĒMUSI ŠO REGULU.

1. pants

No 2005. gada 1. septembra līdz 2005. gada 31. decembrim un no nākamo gadu 1. janvāra līdz 31. decembrim tiek atvērtas Kopienas gada tarifu kvotas to Alžīrijas izcelsmes produktu importam, kas minēti pielikumā.

Pielikumā norādītos gada kvotu apjomus 2005. gadam samazina proporcionāli tā gada daļai, kas pagājusi līdz nolīguma piemērošanas dienai.

2. pants

Kopienas tarifu kvotas, kas minētas 1. pantā, pārvalda saskaņā ar Regulas (EEK) Nr. 2454/93 308.a, 308.b un 308.c pantu.

3. pants

Šī regula stājas spēkā dienā, kad to publicē Eiropas Savienības Oficiālajā Vēstnesī.

Regulu piemēro no 2005. gada 1. septembra.

Šī regula uzliek saistības kopumā un ir tieši piemērojama visās dalībvalstīs. Briselē, 2005. gada 10. oktobrī Komisijas vārdā — priekšsēdētāja vietnieks Günter VERHEUGEN

(1) OV L 318, 20.12.1993., 18. lpp. Regulā jaunākie grozījumi izdarīti ar Regulu (EK) Nr. 2580/2000 (OV L 298, 25.11.2000., 5. lpp.).

(2) Oficiālajā Vēstnesī vēl nav publicēts.

(3) OV L 253, 11.10.1993., 1. lpp. Regulā jaunākie grozījumi izdarīti ar Regulu (EK) Nr. 883/2005 (OV L 148, 11.6.2005., 5. lpp.).